INDONESIË.- Arya Permana (14) spog met sy slanker figuur nadat hy van meer as 100 kg se gewig ontslae geraak het deur ’n gesonder lewenstyl te volg.
Volgens Mirror het hy ’n maagbandoperasie ondergaan, die prosedure behels ’n silikoonband wat om die maag geplaas word om dit te verklein. Daarna het hy ’n streng eet- en oefenplan gevolg.
Die seun het op die ouderdom van 11 amper 190 kg geweeg. Hy moes buite in ’n swembad bad, aangesien hy te groot was om normaalweg te bad.
Permana se gewig het ’n hartverskeurende uitwerking op sy lewe gehad. Hy kon nie skool toe gaan nie, want na ’n paar treë kon hy nie meer asem kry nie. Hy kon ook nie klere vind waarin hy pas nie, dus het hy net sarongs gedra.
Na sy operasie het Permana sy lewenstyl verander en die resultate is onherkenbaar. Vandag stap die tiener 3 km per dag, neem deel aan sport, klim bome en kon vir die eerste keer in sy lewe op ’n motorfiets klim.
Die tiener, wat gewoonlik soveel as twee volwassenes se kos geëet het, is deur sy ma (39) en dieetkundiges bygestaan in sy stryd om gesonder te lewe. Hy het alledaagse kos, insluitend sy gunstelingkitsnoedels, vir groente en vrugte verruil.